section_heading: Prvi svjetski rat
paragraph_text: Nakon ulaska Italije u rat na strani Antante, Wurm je sa XVI. korpusom premješten na Talijansko bojište u sastav 5. armije kojom je zapovijedao Svetozar Borojević. Wurm zauzima položaje oko Gorice i duž Soče, te uspijeva odbiti početne talijanske napade i spriječiti njihov prodor u Austro-Ugarsku. U kolovozu 1917. promaknut je u general pukovnika, te mu je dodijeljen plemićki naslov baruna. Taj mjesec postaje i zapovjednikom novoformirane 1. sočanske armije s kojom sudjeluje u proboju kod Kobarida u kojem njegova armija prelazi Soču i prodire do Piave. U siječnju 1918. postaje zapovjednikom Sočanske armije koja je nastala spajanjem 1. i 2. sočanske armije.